b'\n_START_ARTICLE_\nMS \xc2\xabNarvik\xc2\xbb\n_START_SECTION_\nHistorie\n_START_PARAGRAPH_\nEtter flere \xc3\xa5rs diskusjoner og tautrekking mellom samferdselsdepartementet og hurtigruterederiene, ble det i november 1980 kontrahert tre nye hurtigruteskip. Skipene ville bli n\xc3\xa6rmest identiske i utseende og innredning, og er senere blitt kalt mellomgenerasjonsskipene. Konsesjonene p\xc3\xa5 de tre skipene gikk til rederiene Vesteraalens Dampskibsselskab (VDS), Troms Fylkes Dampskibsselskap (TFDS) og Ofotens Dampskibsselskab. ODS kontraherte sitt skip ved Trondhjems Mekaniske V\xc3\xa6rksted (TMV), og 16. desember 1982 ble skipet d\xc3\xb8pt MS \xc2\xabNarvik\xc2\xbb av Anne-Marie Pleym. MS \xc2\xabNarvik\xc2\xbb ble satt inn i hurtigrutetrafikk 17. desember 1982 p\xc3\xa5 s\xc3\xb8rg\xc3\xa5ende fra Harstad, og erstattet MS \xc2\xabH\xc3\xa5kon Jarl\xc2\xbb._NEWLINE_Da mellomgenerasjonsskipene ble prosjektert var det lagt stor vekt p\xc3\xa5 godsbefordring, og skipene hadde et \xc3\xa5pent lastedekk og kran p\xc3\xa5 akterskipet. Designet tillot frakt av containere, men det gikk p\xc3\xa5 bekostning av arealet tilgjengelig for passasjerer. Allerede sommeren 1983 ble det klart at skipet hadde for liten passasjerkapasitet, og i 1987 ble det inng\xc3\xa5tt avtale med Motorenwerk Bremerhaven i Tyskland om ombygging av skipet. I 1988 fusjonerte Ofotens Dampskibsselskab med Vesteraalens Dampskibsselskab, slik at det ble Ofotens og Vesteraalens Dampskibsselskab. I 1989 ble MS \xc2\xabNarvik\xc2\xbb ombygd med en prefabrikkert passasjerseksjon der lastedekket hadde v\xc3\xa6rt tidligere, og en panoramasalong ble lagt til p\xc3\xa5 \xc3\xb8verste dekk, slik som MS \xc2\xabMidnatsol\xc2\xbb har. Ombyggingen kostet 45 millioner kroner, og \xc3\xb8kte lugarkapasiteten med 140 k\xc3\xb8yeplasser. 16. april 1991 grunnst\xc3\xb8tte MS \xc2\xabNarvik\xc2\xbb p\xc3\xa5 Sm\xc3\xb8rholmskj\xc3\xa6r p\xc3\xa5 Tr\xc3\xb8ndelagskysten. Skaden ble utbedret ved Fiskerstrand Verft, og skipet var ute av trafikk i over seks uker. I 1995 ble skipet oppgradert ved Haugesund Mekaniske Verksted. I 2006 ble OVDS og TFDS fusjonert, og selskapene ble til Hurtigruten ASA. Fra 1. til 21. oktober 2006 ble skipet leid ut til Norsk Hydro som hotellskip, og i desember samme \xc3\xa5r ble salgsavtale med Unge Sj\xc3\xb8menns Kristne Forening, Stavanger inng\xc3\xa5tt. Salgssummen var 62 millioner kroner. 21. februar 2007 ankom skipet Bergen etter sin siste rundtur som hurtigrute, og ble formelt overtatt av USKF og omd\xc3\xb8pt til MS \xc2\xabGann\xc2\xbb.\n_START_SECTION_\nSkipet\n_START_PARAGRAPH_\nVed levering var MS \xc2\xabNarvik\xc2\xbbs tonnasje 4\xc2\xa0072 bruttoregistertonn, 2\xc2\xa0076 nettoregistertonn, og lasteevnen var 1\xc2\xa0160 d\xc3\xb8dvekttonn. Skipet hadde innvendige lasterom med lasteport p\xc3\xa5 babord side. P\xc3\xa5 akterskipet var det en \xc3\xa5pen dekksplass med en 15 tonns kran og plass til 22 20-fots containere. Etter ombyggingen i 1989 var tonnasjen 6\xc2\xa0257 bruttoregistertonn, 2\xc2\xa0252 nettoregistertonn, og lasteevnen var 762 d\xc3\xb8dvekttonn. Hovedmaskinene er to 16-sylindrede Bergen KVM-16 dieselmotorer som driver hver sin propell. Oppgitt ytelse er 6\xc2\xa0400 hestekrefter tilsammen, noe som ga en toppfart p\xc3\xa5 19 knop p\xc3\xa5 pr\xc3\xb8veturen. Skipet er ogs\xc3\xa5 utstyrt med 2 stk. Brunvoll SPT-VP sidepropeller i baugen med ytelse 401 hestekrefter hver. _NEWLINE_MS \xc2\xabNarvik\xc2\xbb var ved levering sertifisert for 410 passasjerer i innenskj\xc3\xa6rsfart. K\xc3\xb8yekapasiteten var 178. Etter ombyggingen i 1989 var skipet sertifisert for 580 passasjerer, og k\xc3\xb8yekapasiteten var \xc3\xb8kt til 312. Skipet har panorama-salong midtskips p\xc3\xa5 \xc3\xb8verste dekk, romslig resepsjon, og hydraulisk utfellbar landgang.\n_START_SECTION_\nSkoleskipet \xc2\xabGann\xc2\xbb\n_START_PARAGRAPH_\nI 1947 ble Unge Sj\xc3\xb8menns Kristelige Forening grunnlagt i Stavanger. Initiativtaker Claus M. H\xc3\xb8ies visjon var \xc3\xa5 \xc2\xabnytte maskindrevet fart\xc3\xb8y for \xc3\xa5 gi unge gutter et godt grunnlag for sitt eget yrke p\xc3\xa5 kristelig grunn\xc2\xbb. Foreningen driver i 2008 Rogaland videreg\xc3\xa5ende sj\xc3\xb8aspirantskole samt Gannturene. Fra kursene ble igangsatt i 1949 har over 12\xc2\xa0000 sj\xc3\xb8folk blitt utdannet i Gann-systemet. I 1994 ble Rogaland videreg\xc3\xa5ende sj\xc3\xb8aspirantskole inkludert i det vanlige skolesystemet. I 1994 hadde skolen rekordmange s\xc3\xb8kere: 488 personer kjempet om 105 plasser. Skolen tilbyr elevene videreg\xc3\xa5ende 1 kurs, teknikk og industriell produksjon (TIP) og elektro, samt videreg\xc3\xa5ende kurs 2, maritime fag med fordypning p\xc3\xa5 dekk eller maskin. Elevene er bosatt p\xc3\xa5 skipet og inntar samtlige m\xc3\xa5ltider der. I 2008 hadde skipet s\xc3\xb8kere fra alle fylker med unntak av Finnmark._NEWLINE_Navnet \xc2\xabGann\xc2\xbb har siden 1951 v\xc3\xa6rt brukt p\xc3\xa5 Rogaland videreg\xc3\xa5ende sj\xc3\xb8aspirantskoles skoleskip. Det tidligere hurtigruteskipet MS \xc2\xabNarvik\xc2\xbb er det sjette i rekken, og ble satt inn som skoleskip i 2007. Det avl\xc3\xb8ste det forrige \xc2\xabGann\xc2\xbb som var det tidligere hurtigruteskipet MS \xc2\xabRagnvald Jarl\xc2\xbb. Om sommeren er \xc2\xabGann\xc2\xbb i cruisetrafikk. Nordkappturene  er popul\xc3\xa6re. Turene utgj\xc3\xb8r om lag trettifem  prosent av driftsinntektene, det \xc3\xb8vrige blir finansiert av staten.'